### NN 48/2022 (22.4.2022.), Izmjene i dopune Nacionalnog Kolektivnog ugovora za pomorce državljane trećih zemalja na brodovima u međunarodnoj plovidbi hrvatske državne pripadnosti (2021. – 2022.)

KOLEKTIVNI UGOVORI

616

IZMJENE I DOPUNE NACIONALNOG KOLEKTIVNOG UGOVORA

ZA POMORCE DRŽAVLJANE TREĆIH ZEMALJA NA BRODOVIMA U MEĐUNARODNOJ PLOVIDBI HRVATSKE DRŽAVNE PRIPADNOSTI
 (2021. – 2022.)

Ove Izmjene i dopune Nacionalnog Kolektivnog ugovora za pomorce državljane trećih zemalja na brodovima u međunarodnoj plovidbi hrvatske državne pripadnosti (2021. – 2022.), u daljnjem tekstu »Izmjene i dopune« zaključene su 14. ožujka 2022. godine

između

HRVATSKE UDRUGE BRODARA MARE NOSTRUM, čija je adresa, Avenija V. Holjevca 20, 10200 Zagreb, Hrvatska, u daljnjem tekstu: »Udruga«

i

SINDIKATA POMORACA HRVATSKE, člana Međunarodne federacije transportnih radnika (ITF), čija je adresa Središnjeg ureda, Fiorello La Guardia 13, 51000 Rijeka, Hrvatska, u daljnjem tekstu: »Sindikat«.

Članak 1.

1. Ugovorne strane zaključile su Nacionalni Kolektivni ugovor za pomorce državljane trećih zemalja na brodovima u međunarodnoj plovidbi hrvatske državne pripadnosti (2021. – 2022.) 13. siječnja 2021. godine, a koji je stupio na snagu 1. siječnja 2021. s primjenom do 31. prosinca 2022.

2. Ovim Izmjenama i dopunama uvjeti rada pomoraca utvrđenim Nacionalnim Kolektivnim ugovorom za pomorce državljane trećih zemalja na brodovima u međunarodnoj plovidbi hrvatske državne pripadnosti (2021. – 2022.) privremeno se prilagođavaju aktualnim uvjetima poslovanja u pomorstvu.

Članak 2.

U članku 3., stavak 3., točka b. mijenja se i glasi:

Ugovor o zaposlenju zaključuje se na:

»Određeno vremensko razdoblje koje ne može biti duže od 9 mjeseci, a koje se po izboru Poslodavca može produžiti ili skratiti za jedan mjesec, ovisno o zahtjevima plovidbe, mogućnosti zamjene posade ili drugim opravdanim okolnostima.«

Članak 3.

1. U članku 6., stavak 3. mijenja se i glasi:

»Pomorac se ukrcava na vremensko razdoblje sukladno članku 3., ovisno o zahtjevima plovidbe, području plovidbe i tipu Broda.«

2. U članku 6., stavak 5. mijenja se i glasi:

»U slučaju više sile i/ili okolnostima koje su izvan kontrole države zastave broda ili Poslodavca (primjerice epidemije, pandemije, prirodnih katastrofa, rata ili ratu sličnih događaja koji nemaju obilježje međunarodnih sukoba i sl.), a koja onemogućava iskrcaj Pomorca po isteku najdužeg vremenskog razdoblja na koje je zaključen Ugovor o zaposlenju, produžuje se razdoblje ukrcanja Pomorca do trenutka kada je moguće sigurno izvršiti iskrcaj, a najduže za vremensko razdoblje od 10 mjeseci i uz suglasnost Pomorca.«

3. U članku 6. brišu se stavci 6. i 7.

Članak 4.

1. Ugovorne strane su dužne ove Izmjene i dopune prijaviti nadležnome ministarstvu te ih javno objaviti u službenom glasilu Republike Hrvatske.

2. Ove Izmjene i dopune treba uputiti na odobrenje ITF-u.

Članak 5.

Ove Izmjene i dopune stupaju na snagu i primjenjuje se od 15. ožujka 2022. godine.

Zagreb, 14. ožujka 2022.

|  |  |
| --- | --- |
| ZA HRVATSKU UDRUGU BRODARA MARE NOSTRUM | ZA SINDIKAT  POMORACA HRVATSKE |
| Predsjednik skupštine  Igor Budisavljević, v. r. | Glavni tajnik  Neven Melvan, v. r. |